Predkladacia správa
Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a podľa čl. 32 Legislatívnych pravidiel vlády Slovenskej republiky predkladá Ministerstvo financií Slovenskej republiky na pripomienkové konanie návrh poslancov Národnej rady Slovenskej republiky Karola Farkašovského, Andreja Danka a Adama Lučanského na vydanie zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov (tlač 1262).

Všeobecne 

Novelou zákona č. 595/2003 Z. z. o dani z príjmov v znení neskorších predpisov (ďalej len „zákon o dani z príjmov“) sa podľa predkladateľov zákona zavádza osobitný režim odpisovania pre úzko vymedzený okruh daňovníkov a budov. Návrh zákona nesmeruje k všeobecnému prehodnoteniu systému odpisovania budov, ale k zavedeniu úzko viazaného daňového zvýhodnenia, ktorého vecný dôvod je zákonom presne vymedzený a to je podpora investícii do bývania vlastných zamestnancov v prípadoch, v ktorých je zabezpečenie bývania spojené s potrebou pracovnej mobility a stability pracovnej sily. 

Súčasťou navrhovanej právnej úpravy sú aj pravidlá zabezpečujúce, aby bol tento navrhovaný režim viazaný na trvanie zákonných podmienok a aby sa neuplatňoval mimo sledovaného účelu.

Stanovisko
Ministerstvo financií Slovenskej republiky k predloženému poslaneckému návrhu zákona uvádza:

Predmetným návrhom sa zavádza zvýhodnený spôsob odpisovania zákonom vymedzených budov pre daňovníka, ktorý je obchodnou spoločnosťou alebo družstvom, ak spĺňa tieto podmienky: 
· daňovník zamestnáva viac ako 49 zamestnancov, 
· zvýhodnený spôsob odpisovania sa vzťahuje na vlastné budovy zatriedené do kódov Klasifikácie stavieb 112 a 113, v ktorých podlahová plocha každého bytu nepresahuje 100 m2 a boli nadobudnuté kúpou alebo vlastnou činnosťou,
· slúžia najmenej v rozsahu 70 % na bývanie zamestnancov v pracovnom pomere k zamestnávateľovi.

Doba odpisovania budov, ktoré spĺňajú vyššie uvedené podmienky je stanovená na 6 rokov. Návrh zákona zároveň obsahuje úpravu v prípadoch, ak k poslednému dňu zdaňovacieho obdobia nie sú splnené všetky ustanovené podmienky a ak pred uplynutím 10 rokov od začatia uplatňovania zvýhodneného spôsobu odpisovania dôjde k vyradeniu takto odpisovanej budovy.

Z dôvodu zabezpečenia aplikovateľnosti navrhovanej úpravy je potrebné doplniť znenie návrhu zákona tak, aby sa pri uplatnení daňových odpisov budovy slúžiacej na bývanie zamestnancov pri splnení ostatných zákonom ustanovených podmienok neaplikoval postup pre limitáciu daňových odpisov do výšky príjmu z prenájmu dosiahnutého za príslušné zdaňovacie obdobie. 

Ministerstvo financií Slovenskej republiky odporúča po zapracovaní pripomienky uvedenej v predkladacej správe vysloviť s predloženým návrhom súhlas.

